**Tisztelt Pályázók, tisztelt Közreműködők!**

A Magyar Labdarúgó Szövetség hatósági feladatainak zavartalan ellátása és a társasági adókedvezmény igénybevételére pályázó sportszervezetek megfelelő tájékoztatása érdekében a 2012. év végi támogatási igazolások kiadása, illetve személyes átvétele - ezen közleményben foglaltak szerint történik.

2012. december 10-től lehetőség lesz az ún. **gyorsított sávon történő ügyintézésre**. Ennek lényege, hogy **a pályázó a személyesen behozott kérelmét azonnali feldolgozás után kézhez kapja**. A gyorsítottcsatorna igénybevételére azonban korlátozott mennyisében van lehetőség. A helyszínen 40 darab sorszámot osztunk ki 12 óráig bezárólag és a kérelmek feldolgozása érkezési sorrendben történik. Egy kérelmező csak egy sorszámot kaphat.

Továbbá a sportszervezetek képviselői igényelhetnek – szintén korlátozott mértékben - 40 darab – sorszámot elektronikusan is. Egy sorszámra legfeljebb 15 támogatási igazolást állítunk ki, ezért az egy megyéből érkező pályázóknak érdemes összefogni.

Az elektronikus sorszámigénylésre a Kérelmi Rendszerben felületet dolgozunk ki, melyet a belépés után érhetnek el várhatóan december 12-től. A sorszámhoz időpontot rendelünk, melyet kérünk betartani, különben az azonnali ügyintézést garantálni nem tudjuk.

Azon tanácsadók, akik 5-nél több egyesületet fognak össze szintén külön időpontot kérhetnek az adotamogatas@mlsz.hu e-mail címen.

Amennyiben postán beérkezett anyagokat szeretnének személyesen átvenni, kérjük, hogy a kérelemhez – lehetőség szerint a kérelem elé – csatolják az alábbi dokumentumot kitöltve:



Az elkészült támogatási igazolások átvételi lehetőségéről a fenti adatlapon szereplő személyt munkatársunk telefonon értesíti.

Felhívjuk újra a tisztelt Pályázók figyelmét, hogy az egységes jogalkalmazás érdekében a mai naptól benyújtásra kerülő támogatási igazolások esetében támogatási igazolásonként kell a 39/2011. (VI.30) NEFMI rendeletben meghatározott igazgatási és szolgáltatási díjat megfizetni. A megfizetés alapja az érintett jogcímek vonatkozásában az elfogadott sportfejlesztési program támogatási értéke. A fizetés mértéke a Rendeletben meghatározott sportfejlesztési program után fizetendő díjtétel 30%-a.
Az utaláskor kérjük a közlemény rovatban az ügyiratszámot és az igénylő sportszervezet nevét szíveskedjenek feltüntetni. **Az igazgatási szolgáltatási díjat továbbra is a 10300002-10473718-49020341 számú számlára kell utalni**, és az utalás igazolását minden egyes kérelemhez csatolni szükséges.

Felhívjuk továbbá a figyelmet, hogy az MLSZ kizárólag formailag és tartalmilag hibátlan anyagokat dolgoz fel, a hiányos kérelmek azonnal elutasításra kerülnek, továbbá a TAO támogatási igazolásokat igénylő sportszervezetek figyelmét, hogy a várhatóan rendkívül magas számú kérelemre, és a közigazgatási eljárásról szóló törvény valamint a 107/2011. (VI.30.) kormányrendelet előírásaira (nyolc napos ügyintézési határidő) tekintettel a 2012-es naptári évben kizárólag a 2012. december 20-ig beérkezett kérelmekhez kapcsolódó támogatási igazolások kiadását tudjuk garantálni. Az ezt követően postai úton vagy személyesen beérkezett kérelmek elbírálására csak 2013. januárban fog sor kerülni.

Budapest, 2012.12.07.